钦定古今图书集成/明伦汇编/官常典/第787卷 > 李及之
## 钦定古今图书集成/明伦汇编/官常典/第787卷 > 李及之

按《宋史李迪传》：“及之字公达，迪弟之子。初由荫登第，
通判安肃军。康定中，夏人犯边，契丹复发兵并塞，疆
候戒严。及之言：契丹以与夏人甥舅之故，特此慰其
心，且姑张虚势以疑我，必不失誓好，愿毋过虞。”已而
果然，徙通判河南府。亡卒张海倚山啸聚，白昼掠城
市。及之督捕，单骑与海语，谕使归命，当奏贷其死。海
感动弛备，奏方上而众兵集，悉获之。知信州，灵鹫山
浮屠，犯法者众，及之治其奸，流数十人，乃自劾。朝廷
嘉之，释不问。入判刑部。尝撰次《唐史》有益治体者，为
《君臣龟鉴》八十卷，王尧臣上其书，并表其学行。韩琦亦以馆职荐之，召试，除直秘阁，历开封府判官，知泾、
晋、陕三州。及之吏事精明，所居官皆称职。以大中大
夫致仕，再转正议大夫，卒，年八十五。及之子孝寿、孝
称。